Kvinne (80) skulle hjelpe kalvende ku – ble trampet ned og døde
Også hennes mann (83), som forsøkte å hjelpe sin kone fra den rasende kua, ble hardt skadet i dramaet som utspant seg i Rødøy kommune i Nordland fredag. Ekteparet ble fraktet med helikopter til Helgelandssykehuset i Mo i Rana, der kvinnen døde fredag kveld. Mannen ligger fortsatt på intensivavdelingen med indre blødninger i hodet, men forventes å kunne reise hjem tirsdag, forteller deres sønn til VG. Sønnen har akkurat vært på besøk hos sin far på sykehuset når VG snakker med han ved 18-tiden lørdag. Han forteller sin versjon av hva som skjedde, etter det han har fått opplyst fra sin far, sykehuset og vitner til det dramatiske angrepet. Selv var han inne på foreldrenes gård et lite stykke unna. – Min mor har lenge pleid å hjelpe kyrne mens de kalver, fordi eieren ikke bor her. Kyrne hans har beitet her i mange år, og det har alltid gått smertefritt, forteller sønnen. Bakgrunn : Kvinne angrepet av ku - dødeSå enkelt gikk det altså ikke da en to år gammel kviges førstefødte skulle ut fredag ettermiddag. En nabo kom til stedet kort tid etter kvigens angrep, men da lå kvinnen allerede nedtrampet på bakken. – Han forsøkte å holde kua på avstand mens han ropte på faren min, som stod på en forhøyning et stykke unna. Da han kom ned til kua, løp naboen vår etter hjelp, sier sønnen. Da hjelpen kom, lå også faren på magen – og han var bevisstløs. – Han hadde snudd ryggen til kua for å flytte på min mor, men hun hadde for vondt til å bli flyttet. Mens han stod der, angrep kua bakfra, forteller sønnen. I fallet skal mannen ha stanget i en avkappet, spiss grein, som har gitt han et hull i pannen, ifølge sønnen. Utenom de indre blødningene, skal mannen ha sluppet unna sammenstøtet med noen opprevne klær. Naboen og 4-5 ansatte ved oppdrettsanlegget som ligger i nærheten, fikk omsider jaget kvigen unna med noen stokker.Operasjonsleder Mads Bernhoft i Salten politidistrikt kan foreløpig ikke si noe mer om omstendighetene rundt den tragiske ulykken, men opplyser at den avdøde kvinnens ektemann etter planen skal avhøres søndag. – Om dødsfallet skyldes selve angrepet fra kua eller andre omstendigheter, er noe vi er i gang med å undersøke, sier Bernhoft til VG. Ifølge sønnen skal det foretas en obduksjon av kvinnen for å finne årsaken til dødsfallet. – Jeg har fått høre at hun brakk en arm, bekkenbeinet og alle ribbeina på den ene siden. I tillegg punkterte hun en lunge, forteller sønnen. Kvinnen skal ha kommunisert både med ambulansepersonalet og kirurgen på intensivavdelingen. Kort tid etterpå skal hun ha dødd etter en hjertestans, ifølge sønnen.Natalia Sjåvik (21) og samboeren økte folketallet fra fire til seks personer da de flyttet til den lille plassen i april. Hun ble ikke selv vitne til angrepet, men forteller at hun hørte noen «voldsomme lyder». – Lydene kom fra kyrne, så jeg tenkte kanskje at de hadde det vondt. Jeg vurderte å dra bort å se, men plutselig kom det både ambulansebåt, – bil og – helikopter, forteller Sjåvik. Hun og samboeren fikk ikke rede på hva som hadde skjedd før lørdag morgen.
Kvinnen (80) forsøkte ifølge sønnen å hjelpe den kalvende toåringen da den brutalt trampet henne ned.